
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru ratificarea Acordului de împrumut între România şi Banca Japoniei pentru Cooperare Internaţională, privind Proiectul de  reducere a poluării la Termocentrala Turceni, cu care comisia noastră a fost sesizată în fond cu adresa Biroului Permanent nr. PLX 241 din 20 iunie 2005.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru ratificarea Acordului de împrumut între România şi Banca Japoniei pentru Cooperare Internaţională , privind Proiectul de  reducere a poluării la Termocentrala Turceni.
Cu adresa nr. PLX 241din 20 iunie 2005, Biroul Permanent conform art.89 şi 108 din Regulamentul Camerei Deputaţilor, republicat,  a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru ratificarea Acordului de împrumut între România şi Banca Japoniei pentru Cooperare Internaţională , privind Proiectul de  reducere a poluării la Termocentrala Turceni.
La întocmirea raportului s-au avut în vedere avizele Consiliului Legislativ, Comisiei juridice, de disciplină şi imunităţi, Comisiei pentru administraţie publică, amenajarea teritoriului şi echilibru ecologic.
Prezentul proiect de Lege are ca obiect de reglementare ratificarea Acordului de împrumut între Banca Japoniei pentru Cooperare Internaţională şi România prin Ministerul Finanţelor Publice, în valoare de 28,746 miliarde yeni japonezi pentru finanţarea Proiectului de reducere a  poluării la Termocentrala Turceni, semnat la Bucureşti la 31 martie 2005.


Acordul de împrumut din punct de vedere financiar prezintă următoarele avantaje :

· are costuri foarte scăzute deoarece se încadrează în Programul Guvernului Japoniei de asistenţă pentru dezvoltare ODA ( Official Development Assistance )

· termenii în care Banca Japoniei pentru Cooperare Internaţională acordă împrumuturi României în sistem ODA sunt deosebit de avantajoşi 

· nu se percepe comision iniţial şi comisioane de angajament spre deosebire de alte instituţii financiare internaţionale.

Data limită de finalizare a Proiectului este noiembrie 2011.

Plata serviciului datoriei externe aferent împrumutului, respectiv rate de capital, dobânzi şi alte costuri legate de împrumut, se va asigura din  surse proprii ale S.C. Complexul Energetic Turceni S.A..

Sumele împrumutului vor fi disponibilizate beneficiarului final prin intermediul unui acord subsidiar care va fi încheiat între Ministerul Finanţelor Publice şi S.C. Complexul Energetic Turceni S.A. în condiţiile acceptate de Banca Japoniei pentru Cooperare Internaţională şi în conformitate cu prevederile legii în vigoare.

Prin acest acord subsidiar Ministerul Finanţelor Publice va delega S.C. Complexul Energetic Turceni S.A. autoritatea de efectuare a tragerilor din  împrumut  şi de efectuare a plăţilor către Banca Japoniei pentru Cooperare Internaţională în numele Împrumutatului şi îl va autoriza , în calitate de Agenţie de execuţie , să realizeze şi să implementeze Proiectul potrivit termenilor şi condiţiilor stipulate în Acordul de împrumut.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor: La dezbaterea proiectului de Lege a participat în conformitate cu prevederile art.51 şi 52 din Regulamentul Camerei Deputaţilor, Domnul Secretar de stat Dragoş Neacşu din partea Ministerului  Finanţelor Publice.

La lucrările comisiei au participat  25  deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor este de competenţa decizională a Senatului .
In urma dezbaterii proiectului de Lege pentru ratificarea Acordului de împrumut între România şi Banca Japoniei pentru Cooperare Internaţională , privind Proiectul de  reducere a poluării la Termocentrala Turceni, în şedinţa din data de 21 iunie 2005, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de Guvern
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert parlamentar,

   Popescu Luminiţa

